На VIII Беларускім міжнародным фестывалі тэатраў лялек у Мінску журы не было, а сітуацыя паўтарылася: спектаклі, заяўленыя як дзіцячыя, аказаліся абсалютна дарослымі па змесце. “Канягі” Закарпацкага акадэмічнага абласнога тэатра лялек “Баўка” — з той жа блытанінай у адрасаце: на адной старонцы праграмкі — “6+”, на іншай — “12+”. “Сонечны прамень” Маскоўскага абласнога дзяржаўнага тэатра лялек, пазначаны як гісторыя для дзяцей (6+) і дарослых, насамрэч прызначаўся для бабуль — дзядуль, бо там увесь час настальгічна абыгрываліся прыкметы пасляваеннага побыту. Нават папраўдзе адметная “Ленка” (3+, а насамрэч нават 1+) Беластоцкага тэатра лялек, паказаная на абодвух фестывалях, не абышлася без такой “пазаўчорашняй” дэталі, незразумелай цяперашняй дзятве, як гульня ў класікі. Дзе, прабачце, іх крэйдай чарціць, калі ўвесь асфальт машынамі заняты?..